**Kassope** (m.kreik. Κασσώπη, *Kassōpē*, myös Κασσώπα, *Kassopa* tai Κασσιόπη, *Kassiopē*, lat. *Cassope*) oli antiikin aikainen kaupunki ja kaupunkivaltio (*polis*) Epeiroksessa Kreikassa. Sen arkeologinen alue sijaitsee nykyisen Préveza kunnan alueella noin kilometrin koilliseen Kamarínan kylästä.

Maantiede
---------

Katua.
Kaupunginmuuria.
Kassope sijaitsi Epeiroksen lounaisosassa Thesprotian ja Ambrakianlahden välisellä alueella, jonkin matkan päässä merestä ja lähellä nykyisin nimellä Zálongo tunnettua vuorta. Paikka on noin 25 kilometriä pohjoiseen nykyisestä Prévezan kaupungista ja noin kahdeksan kilometriä itään rannikosta. Kaupungin kautta kulki Pandosiasta myöhemmän Nikopoliin suuntaan kulkenut tie. Kaupunkivaltion alue tunnettiin nimellä *Kassopaia* (Κασσωπαῖα).

Historia
--------

Kassopen kaupunkivaltio oli olemassa jo klassisella kaudella. Kaupungin historiasta tiedetään muutoin suhteellisen vähän. Se mainitaan Kassandroksen Epeiroksen kuningasta Alketasta vastaan käymän sodan yhteydessä vuonna 312 eaa. Varsinainen Kassopen kaupunki syntyi ilmeisesti kassopaialaisten kylien yhteenlittymänä (*synoikismos*) vasta hellenistisellä kaudella 200-luvulla eaa. vaikkakin myös sen paikalla on mahdollisesti ollut jo varhaisempaa asutusta. Laajimmillaan kassopelaiset saivat hallintaansa myös muun muassa läheiset Batiain, Bukhaitionin, Elateian ja Pandosian polikset.

Kassope ilmeisesti kärsi ainakin jonkinlaisia vaurioita roomalaisten vallattua alueen vuonna 167 eaa. Kaupunki säilyi olemassa Nikopoliin perustamiseen vuonna 31 eaa. saakka, jolloin asukkaat siirrettiin sinne.

Kassopen arkeologiset kaivaukset alkoivat vuonna 1926 ja niitä jatkettiin vuosina 1951–1955. Vuodesta 1977 kaivauksia on suorittanut Saksan arkeologinen instituutti.

Rakennukset ja löydökset
------------------------

Kassope oli ympäröity kaupunginmuurilla, jonka pituus oli noin 2,8 kilometriä. Sen reitti voidaan tunnistaa koko matkaltaan. Myös kaupungin akropolis eli yläkaupunki oli ympäröity muurein.

Katagogeionin eli "hotellin" rauniot
Kassopen alakaupunki oli rakennettu Hippodamoksen nimiin laitetussa ruutuasemakaavassa. Kaupungin agora, joka on kaivettu esiin, sijaitsi kaupungin kaakkoisosassa. Se oli reunustettu pohjois- ja itäsivuiltaan stoilla eli pylväshalleilla. Toinen stoista edusti doorilaista tyyliä ja sen koko oli noin 61 x 11 metriä. Se on ajoitettu noin 300–200-luvulle eaa.

Alakaupungista on kaivettu esiin myös suurempi teatteri, joka sijaitsi kaupungin koillisosassa, sekä agoran laidalla ollut pienempi teatteri, buleuterion, prytaneion ja temppelin perustukset. Eräs merkittävimpiä löytöjä on agoran laidalla sijainnut suurikokoinen katagogeion eli hotellirakennus, jonka koko oli noin 33 x 30,3 metriä. Siinä on ollut 17 huonetta, jotka ovat sijainneet keskellä olleen peristyylipihan ympärillä. Peristyyli koostui 26 doorilaisesta pylväästä. Rakennuksessa on ollut myös toinen kerros, jossa on ollut tilaa mahdollisesti noin 30 huoneelle. Myös tämä rakennus on ajoitettu noin 300–200-luvulle eaa.

Kaupungin ympäristöstä on löydetty hautoja.

Lähteet
-------

1. 1 2  Hansen, Mogens Herman & Nielsen, Thomas Heine: "100 Kassope", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2 3 4 5 6 7  Stillwell, Richard & MacDonald, William L. & McAllister, Marian Holland (toim.): "KASSOPE Greece", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
3. 1 2 3 4 5 6 7  Smith, William: "Cassope", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
4. ↑  Kassope *Pleiades*. Viitattu 1.11.2017.
5. 1 2 3 4 5 6  Kassope *Perseus*. Viitattu 1.11.2017.

Aiheesta muualla
----------------

* Kuvia tai muita tiedostoja aiheesta **Kassope** Wikimedia Commonsissa